ساكنة مدينة تامنصورت فإقليم مراكش كتعاني الأمرين بسباب انقطاع الماء الصالح لشرب هذي أزيد من اربعة ايام، وخصوصا ساكنة الطوابق العلوية من كل عمارة اللي ماكيوصلهمش الما بسباب القلة ديالو. هذشي دفع الساكنة للخروج للاحتجاج، وحاولو يتواصلو مع المكتب الوطني للكهرباء والماء الصالح للشرب لكن دون جدوى، ومازال مامعروفش لحد الساعة علاش الما قليل، كيف مازال ماعطى المكتب حتى تفسير او اقترح شي حل. وهذ المشكل ماشي جديد، بحيث من 2018 والساكنة كتعاني من الانقطاع المتكرر للماء. وكان سبق ف2019 دارت الجمعية المغربية لحقوق الإنسان، فرع المنارة مراكش، بيان، كتطالب فيه السلطات المحلية والولائية والجماعية ومكتب الما بالتدخل الفوري والعاجل وانقاد ساكنة جماعة تامنصورت من العطش. وشددات الجمعية على ضرورة وقف وسحب كل الرخص لاستغلال مقالع الرمال والاحجار على مستوى واد تانسيفت وروافده، وحماية المخزون المائي وعقلنة استعمالو لصالح الساكنة، مع تقنين استغلال الضيعات الفلاحية المعدة للايجار والمتخصصة فانتاج بعض انواع الفواكه المستهلكة للماء بكثرة . 
الما مقطوع فتامنصورت والناس قتلهم العطش